Selleks, et emakast saaks mõnus pesa kasvavale inimesehakatisele, peab väike pirnisuurune elund kasvama kogu kõhuõõnt täitvaks organiks. See saab võimalikuks tänu rasedushormoonidele, mis muudavad emaka  silelihase elastseks ja järeleandlikuks. Kuna keha on tervik, muutuvad lõdvemaks ka silelihased mujal organismis. Silelihaste toonusest sõltub muuhulgas ka soolestiku liikuvus ja sulgurlihaste pinge. Just seepärast lõtvub ka maolukuti, mis hoiab seeditava toidu maos, ega lase sel liikuda tagasi üles söögitoru suunas. Kui kõrvetav kibe-hapukas maomahl satub söögitorru, tekivad kõrvetised. Mõnikord võib seda kirbet maitset tunda isegi neelus või suus.